

ОРГАНИЗИРАНА КОРУПЦИЈА: ПОЛИТИЧКО ФИНАНСИРАЊЕ ВО ЗАПАДЕН БАЛКАН

ИЗЈАВА ЗА МЕДИУМИ

**НОВИОТ ИЗВЕШТАЈ ПОКАЖУВА ИСПРЕПЛЕТЕНА МРЕЖА НА МОЌ, НЕПОТИЗАМ И ПОЛИТИКА**

Новиот извештај на Глобалната иницијатива против транснационалниот организиран криминал (ГИ-ТОК) прикажува како парите купуваат моќ во Западен Балкан. Со наслов „*Организирана корупција: политичко финансирање во Западен Балкан“,* извештајот дава детална анализа за тоа каква улога игра политичката моќ во оформување на политичката економија и корупцијата во регионот.

Надоврзувајќи се на серијата на ГИ-ТОК од 2021 година, *Инфраструктура на интегритет,* овој извештај го разгледува она што главниот автор, Уги Звеќиќ, го нарекува „организирана корупција“ – искривен екосистем што овозможува систематска нелегална финансиска добивка и манипулација на социјалната поддршка заради политичка корист. Извештајот се фокусира на три видови политичко финансирање: финансирање политички партии и изборни кампањи, политичко влијание и контрола врз државните претпријатија, како и употреба и контрола врз јавните набавки.

Анализата на правните и институционални рамки во сите земји на Западен Балкан покажува дека има воспоставено важни структури, но недостасува имплементација. Покрај тоа, контролните механизми во повеќето земји се слаби, исто како и вклученоста на граѓанското општество. Овој проблем е влошен со политичка култура во којашто оние кои добиваат моќ гледаат само за својот џеб и ги експлоатираат јавните ресурси за лична добивка.

Еден од најобелоденувачките делови од извештајот прикажува како државните претпријатија често стануваат *de facto* сопственост на владејачките страни, како на национално, така и на локално ниво. Оваа практика, што се опишува како „партократија“, овозможува управување со јавните претпријатија во интерес на политичките партии или на оние поврзани со нив. Злоупотребата на јавните претпријатија како „изборен плен“ не е својствена само за Западен Балкан, но нејзиното влијание во регионот има сериозни политички и економски последици“ предупредува Звеќиќ.

Извештајот повикува на длабоки реформи во борбата против организираната корупција во Западен Балкан, особено земајќи ја предвид контролата што политичките партии ја наметнуваат врз јавните претпријатија во процесите на набавка. Ја нагласува и потребата за промовирање култура на интегритет, растурање на организираната корупција и институционализација на надзорната улога на граѓанското општество во сите шест земји од регионот.

*Организирана корупција: политичко финансирање во Западен Балкан,* чиишто автори се Угљеша Уги Звеќиќ, Сунчана Роксандриќ и Бојан Добовшек, ќе биде достапно на интернет од 23 јуни 2023 г. На 27 јуни, ГИ-ТОК ќе организира вебинар на којшто ќе го објави извештајот – [пријавете се](https://gitoc.heysummit.com/talks/organized-corruption-political-financing-western-balkans/) за настанот или посетете ја [почетната страница за извештајот](https://globalinitiative.net/analysis/organized-corruption-political-financing-western-balkans/) за да дознаете повеќе.

|  |
| --- |
| За Глобалната иницијатива (ГИ-ТОК)Глобалната иницијатива против транснационалниот организиран криминал е мрежа на професионалци кои се во првите борбени редови и ја водат битката против нелегалните економии и криминални чинители. Преку мрежа на глобални опсерватории на граѓанското општество за нелегална економија, ги следиме трендовите во развојот и работиме на тоа да изградиме основа со докази за политичко делување. Исто така, ја шириме стручноста на нашата Мрежа и катализираме мултисекторски и холистички одговори на разни видови криминал. Заедно со Фондот за отпорност на Глобалната иницијатива, ги поддржуваме активистите во заедницата, како и локалните невладини организации коишто работат во области во кои управувањето со криминалот значително ги поткопува безбедноста и сигурноста на луѓето, како и нивните можности за живот.ЗА ОПСЕРЦАТОРИЈАТА НА НЕЛЕГАЛНИ ЕКОНОМИИ ВО ЈУГОИСТОЧНА ЕВРОПА (ЈИЕ-ОПС)Опсерваторијата е платформа која ги поврзува и ги зајакнува чинителите од граѓанското општество во Албанија, Босна и Херцеговина, Косово, Црна Гора, Северна Македонија и Србија. Опсерваторијата има за цел да му овозможи на граѓанското општество да ги идентификува, анализира и мапира криминалните трендови и нивното влијание врз нелегалните текови, владеењето, развојот, меѓуетничките односи, безбедноста и владеењето на правото и ги поддржува во следењето на националната динамика, како и пошироките регионални и меѓународни трендови на организиран криминал. Основањето на Опсерваторијата произлезе како резултат на Самитот за Западен Балкан во Лондон во 2018 година, дел од Берлинскиот процес. |

За повеќе детали или за да им поставите прашања на авторите на извештајот, контактирајте го Клаудио Ланди на claudio.landi@globalinitiative.net.